Elkem

Elkem ASA er en av verdens ledende produsenter av silisiumrelaterte avanserte materialer. Selskapet leverer produkter i hele verdikjeden fra kvarts til silisium og silikonspesialiteter, og har i tillegg til sterke markedsposisjoner innen støperilegeringer og karbonmaterialer. Selskapet har 30 verk og produksjonsfasiliteter verden over, og mer enn 7000 ansatte (2021). Elkem har også to kvartsminer i Norge og fire kvartsminer i Spania (joint venture). Hovedkontoret ligger på Skøyen i Oslo.

I 2022 oppnådde Elkem en Platinum-score fra EcoVadis, som rangerte selskapet blant verdens beste 1 % på bærekraftstransparens, og selskapet oppnådde en driftsinntekt på 33,7 milliarder kroner. Samlet klimagassutslipp var i 2021 på 2,52 millioner tonn CO2. 

Selskapet var eid av Orkla ASA frem til januar 2011, da selskapet ble solgt til kinesiske China National BlueStar. Elkem ble børsnotert i 2018. I dag er Elkem ett av Norges 25. største selskaper målt i omsetning.  

Per 31.12.2021 er det China National BlueStar-kontrollerte selskapet Bluestar Elkem Int.Co.LTD S.A Elkems største aksjonær, med 52,91 prosent av aksjene, foran Folketrygdfondet (4,59 prosent) og Alfred Berg Kapitalforvaltning (3,51 prosent). Helge Aasen har vært konsernsjef siden 2021.

Historie 
Elkem ble stiftet av Sam Eyde, Marcus Wallenberg, Knut Wallenberg og Knut Tillberg, i 1904, som Det Norske Aktieselskap for Elektrokemisk Industri (Elektrokemisk). Det forkortede navnet Elkem ble innført i 1969.

Innen 1919 hadde Elkem og dets nettverk vokst til å inkludere 51 selskaper, blant annet Norsk Hydro og Xstrata som Eyde også var med på å starte.

Elkems globale gjennombrudd kom i 1916 da selskapet utviklet Söderbergelektroden, som de tok patent på året etter. Elektroden revolusjonerte metallurgiindustrien og elektroden er fortsatt en viktig komponent i dagens smelteverk. Fortsatt bruker 75 % av verdens smelteverk elektroden i sin produksjon.

I 1972 fusjonerte Elkem med Christiania Spigerverk, og konsernet bar i en periode navnet Elkem-Spigerverket. De fortsatte utvidelsen med å kjøpe syv ferrosilisiumverk i Norge, USA og Canada som gjorde at selskapet ble verdens største produsent av ferrolegering.

I 2004 var det 100-årsjubileum for Elkem, og i den forbindelse ble det gitt ut en bok om selskapets 100-årige historie. I januar 2005 overtok Orkla aksjemajoriteten i Elkem, etter mange års drakamp med den amerikanske aluminiumprodusenten Alcoa. Selskapet ble tatt av børs våren 2005, og deretter innlemmet i divisjonen «Speciality materials» i Orkla. Da hadde Elkem og Alcoa i nesten 50 år vært partnere og hatt en eierandel på 50% hver i verkene. Etter Orklas overtakelse av Elkem hadde Alcoa fremdeles en eierandel på 50% i Elkem Aluminium. Alcoa overtok i april 2009  Elkems post i Elkem Aluminium, etter en byttehandel mot Alcoas eierandeler i det svenske aluminiumselskapet Sapa. Etter overtakelsen skiftet Elkem Aluminium navn til Alcoa Norway.

Elkem startet arbeidet med solcellesilisum under Elkem Solar i Kristiansand. Elkem Solar ble i 2015 skilt ut av Elkem AS.

I 2011 ble Elkem kjøpt av China National Bluestar.

Elkem ble oppført på Oslo Børs i mars 2018.

Virksomheter 
Elkem er fra 1. juli 2020 delt inn i tre forretningsområder som leverer metaller og materialer til en rekke bransjer verden over. Elkems prosess og produksjon er energiintensiv og verkene i Elkem bruker i hovedsak vannkraft som energikilde. De viktigste råvarene er kvarts og forskjellige typer karbonmateriale.  

Alle Elkems virksomheter opererer i et globalt marked og har ledende markedsposisjoner i sine nøkkelmarked. Med tilgang til lave kraftpriser, langsiktig tilgang til råmaterialer av høy kvalitet, en global tilstedeværelse og utvikling av produkter, har Elkem skapt seg en markedsposisjon de siste 116 årene.

Elkem Silicones 
Elkem Silicones ble en del av Elkem i juni 2015 og er en av de fremste fullintegrerte silikonprodusentene i verden. Silikondivisjonen leverer skreddersydde silikonløsninger til blant annet farmasi- og førstehjelpsutstyr, bygg- og anleggsbransjen, bilindustrien og romfart. Elkem Silicones har 13 verk: Xinghuo Silicones (Kina), Roussillon (Frankrike), Saint-Fons (Frankrike), Caronno (Italia), Lübeck (Tyskland), Santa Perpetua (Spania), Joinville (Brasil), York (USA), Janghang (Sør-Korea), Chakan (India), Guangdong og Shanghai (Kina).

Elkem Silicon Products 
Elkem Silicon Products er verdensledende produsent og leverandør av silisium, ferrosilisium, microsilica og spesialmaterialer. Elkem Silicon Products leverer spesialprodukter til industrikunder innenfor kjemikalier, solceller, elektronikk, aluminium, bygg og anlegg, ildfaste materialer og oljebransjen. Divisjonen har fem verk i Norge, Bremanger, Bjølvefossen, Rana, Salten og Thamshavn, Chicoutimi i Quebec, Canada, Grundartangi på Island, Nagpur i India, Limpio i Paraguay og Elkem Fundry og Yongdeng i Kina, Yongdeng.

Elkem Carbon Solutions 
Elkems karbondivisjon er verdensledende leverandør av karbonelektrodematerialer, fôringsmaterialer og spesialiserte karbonprodukter​ til metallurgiske prosesser som inngår i produksjonen av ferrolegeringer, grunnmetaller og primæraluminium. Elkem Carbon har seks verk: Carbon Fiskaa i Kristiansand, Carboindustrial i Vitoria, Brasil, Carboderivados i Vitoria, Brasil, Shizuishan Carbon i Kina, Ferroveld i Sør-Afrika og Sarawak i Malaysia.

Teknologi og innovasjon 
Elkem er et av verdens ledende selskaper innen miljøansvarlig produksjon av metaller og materialer.  Forskning og utvikling er kjernen i Elkems virksomhet, med forskningssentre strategisk plassert i Asia, Europa, Latin-Amerika og USA med rundt 450 FoU ansatte. Disse jobber med utvikling av teknologiske løsninger som gjør Elkem til en verdensledende produsent av metaller, legeringer og materialer. Bedriftens totale CO2-utslipp var på  2.54 millioner tonn i 2018.

Over 110 år som teknologibedrift 
Siden selskapet ble etablert i 1904 har det blitt utviklet produksjonsteknologi med mål om å forbedre driften. Den mest kjente innovasjonen fra Elkem er Söderberg elektroden fra i 1918. Det var en metode som gjorde at smelteverkene slapp å kjøle ned ovnene og stoppe produksjonen når elektrodene var utbrukt og måtte skiftes ut. Metoden revolusjonerte smelteverksindustrien og gjorde Elkem til et verdensomspennende teknologiselskap.

Se også 
 Søderbergelektroden

Referanser

Eksterne lenker
 

 
Selskaper etablert i 1904
1904 i Norge